กระทิงผวาแห่ถอนเงิน สัปดาห์เดียว4หมื่นล.
ชาวสเปนไม่มั่นใจอนาคตธนาคาร แห่ถอนเงิน หลังมูดี้ส์หั่นเครดิต 16 ธนาคารรวด
19 พ.ค. 2555

ชาวสเปนไม่มั่นใจอนาคตธนาคาร แห่ถอนเงิน หลังมูดี้ส์หั่นเครดิต 16 ธนาคารรวด 
ชาวสเปนแห่ถอนเงินออกจากธนาคารแบงเคีย ซึ่งเป็นธนาคารใหญ่อันดับ 4 ในประเทศ โดยถอนเงินออกไปแล้วถึงกว่า 1,000 ล้านยูโร (กว่า 3.9 หมื่นล้านบาท) นับตั้งแต่รัฐบาลเข้าเทกโอเวอร์เมื่อสัปดาห์ก่อนเพื่อช่วยแก้ปัญหาหนี้เสีย แม้ทางธนาคารจะยืนยันความปลอดภัยในเงินฝากของลูกค้าก็ตาม ซึ่งข่าวดังกล่าวส่งผลให้หุ้นของธนาคารแบงเคีย ดิ่งลงอย่างหนักถึงเกือบ 27% เมื่อวันที่ 18 พ.ค. 
แบงเคียได้ออกแถลงการณ์ในภายหลังปฏิเสธข่าวดังกล่าว โดยระบุว่าเงินไหลเข้าออกในช่วงครึ่งแรกของเดือน พ.ค.นั้น เป็นเรื่องปกติของธนาคาร และยืนยันว่าธนาคารยังมีสถานะที่แข็งแกร่ง 
ก่อนหน้านี้เมื่อวันที่ 17 พ.ค. บริษัทจัดอันดับความน่าเชื่อถือ มูดี้ส์ อินเวสเตอร์ส เซอร์วิส ได้ประกาศหั่นอันดับเครดิตธนาคารในสเปนลง 16 แห่ง ซึ่งรวมถึงธนาคารขนาดใหญ่สุดในประเทศ ธนาคารแซนแทนเดอร์ และธนาคารบีบีวีเอ ขนาดใหญ่สุดอันดับ 2 ที่ถูกลดอันดับลงมา 3 ขั้น จาก Aa3 มาอยู่ที่ A3
มูดี้ส์ให้เหตุผลว่า เป็นเพราะสเปนกำลังเผชิญภาวะเศรษฐกิจถดถอยอีกครั้ง ท่ามกลางวิกฤตการณ์ในภาคอสังหาริมทรัพย์ และการว่างงานที่พุ่งสูง อีกทั้งเครดิตของรัฐบาลสเปนที่ลดลงยังจะส่งผลต่อศักยภาพของรัฐบาลในการเข้าช่วยเหลือภาคธนาคาร 
ด้านฟิทช์ เรทติ้งส์ ก็ได้หั่นอันดับความน่าเชื่อถือทางเครดิตของกรีซลงอีก 1 ขั้น จาก B- ลงมาอยู่ที่ระดับ CCC โดยอ้างเหตุผลการไร้เสถียรภาพทางการเมือง ที่อาจส่งผลข้อตกลงเงินกู้ของประเทศ และทำให้กรีซต้องเสี่ยงต่อการออกจากกลุ่มประเทศยูโรโซน